
МЕЖДИНЕН ДОКЛАД
София 2009
Мониторингът се осъществява по решение от 30 март 2009 година на Общото събрание на Черноморска правна общност /ЧПО/ - магистратска антикорупционна неправителствена организация, след публично поет ангажимент от ръководството й по време на среща в защита на българската съдебна система на 25 български магистрати с представители на Европейската комисия, състояла се на 10 февруари 2009година в Брюксел.

Провежда се от Центъра за приложно-правни изследвания и практики /ЦППИП/ - изследователска структура, създадена от членове на ЧПО в състав:
МИЛА ГЕОРГИЕВА - прокурор във Върховна касационна прокуратура
ПЛАМЕН ПАНАЙОТОВ - прокурор в Софийска градска прокуратура
ПЛАМЕН ГЕОРГИЕВ - прокурор в Софийска градска прокуратура

МОТИВАЦИЯ ЗА НАБЛЮДЕНИЕ НА ИЗБОРНАТА ПРОЦЕДУРА
В периода преди присъединяването на Република България и  трите последователни години от членството й в Европейския съюз /ЕС/ българската съдебна система е все още поставена под наблюдение от Европейската комисията /ЕК/.
В годишните доклади на Комисията се подлагат на критика различни елементи от структурата, функциите, компетенциите и резултатите от процеса на правоприлагане  /досъдебно и съдебно производство/
Въпреки, че наблюдението е фрагментарно и чисто емпирично, чрез използвания холистичен подход при оценка на отделните критерии, всеки един доклад извежда достатъчно негативни характеристики, които дават основание за сериозна тревога.

В редовните годишни доклади за 2007 и 2008година българската съдебна система и държавата като цяло бяха остро критикувани за невъзможността да се справят с борбата с корупцията и организираната престъпност. Тези критики  подкопаха доверието на европейските институции  към магистратската общност и българския народ като цяло.

Общата критика към съдебната система и магистратската общност е повод за дълбоко огорчение. В съдебната система работят хиляди достойни, честни  и неподкупни магистрати, които са над 85%  от общия й състав. Приобщаването на всички магистрати към корупционния проблем на системата отнема вярата, доверието и оптимизмът  в бъдещата работа .

В разговорите ни  с представителите  на  ЕК по време на срещата в Брюксел на 10 февруари 2009година, изразихме становище, че критиките към българската съдебна система са верни само относно определени негативните процеси в нея и относно прояви на корупция при минимален брой магистрати. Представихме приложно-правно  изследване, проведено през периода 2007-2008година  от изследователския екип на ЧПО. Изразихме увереност, че въпреки  ниското обществено доверие относно неподкупността на магистратите, българската съдебна система има капацитет и механизми, с които да преодолее корупционния проблем.

Изразихме увереност, че нашето изследване е един от възможните механизми за текущо проучване и дълбочинно изследване на проблемите на системата. Дадохме пример, че по нашата методика е възможно текущо измерване на степента на прогрес и развитие на българската съдебна система по отправените критики, така както измерихме прогресът след критиките в глава 3.1 „Съдебна реформа и борба с корупцията и организираната престъпност” от редовния доклад на ЕК за 2007год.

Споделихме основните изводи от изследването , в което участваха общо 96 прокурори, 78 съдии и 51 следователи от всички инстанции на съдебната система.
Едно от най-важните  постижения в съдебната реформа у нас, според участниците в изследването е въвеждането на мандатността на административните ръководители.
В същото време   всички ние съпреживяваме продължаващия дефицит на справедливост и прозрачност в кариерното развитие на магистратите, недопустимите деформации, резултат от съществуващ непотизъм в системата. Таим тревога,че именно непотизмът ще играе продължителна негативна роля в предстоящата процедура по избор на административните ръководители в съдебната система.
Друга отправна точка в мотивацията ни за провеждания мониторинг е предходно изследване на екипа на ЧПО от периода 2002-2003 година на тема “Холистичен подход в борбата с корупцията в съдебната система”.

Основните изводи  и постоянната ни тревога от посоченото изследване са: 

Българската съдебна система работи под натиск на интереси с разнообразен генезис, който се разпределя мрежовидно чрез овладяване на ръководните магистратски постове по хоризонтал и вертикал във вътрешната й структура.
Десетгодишната изследователска практика ни даде възможност предварително да предвидим корупционния риск при избора на ключови фигури в съдебната система, които концентрират власт и информация.

Основни изводи и препоръки от изследването през 2007-2008г. :

1. Одобрение на новия принцип на функциониране на Висшия съдебен съвет като постоянно действащ орган.
2. Силно изразено политическото  влияние при избора на парламентарната квота от членове на ВСС. 

3. Необходимост от  повече прозрачност и честност при избора на  представители в професионалната квота на магистратите във ВСС.

4. Политически обвързан механизъм за номиниране и избиране на членове на инспектората на ВСС. 

5. Силно одобрение на съдебната реформа във връзка с въведената МАНДАТНОСТ НА РЪКОВОДНИТЕ КАДРИ.
6. Случайното разпределение на делата намалява възможностите за корупционен натиск и повишава чувствително прозрачността и справедливостта в разпределението на работата между магистратите.

7. Продължаващо незачитане на мнението на магистратите за съдебната реформа от страна на управляващите, което силно подронва доверието в самата реформа.

8. Продължаващите  дефицити - на справедливост и прозрачност в кариерното развитие на магистратите, които макар и  по-слабо изразени,  остават все така чувствителни теми за работещите в съдебната система. 
9. Висшият съдебен съвет трябва да прояви категорична воля за налагане на нови правила при кариерното развитие на магистратите и последователното им прилагане спрямо всички.
10. Усещане за корупционен и политически натиск  върху прокурорите от всички нива при вземането на  решения.

11. През последните 5 години се констатира нараснало доверие на магистратите към неправителствения сектор. Неправителствените организации се възприемат като важен катализатор за развитието на антикорупционна среда в българската съдебна система.

Тревогата ни нараства  от факта, че  в годните на прехода, а и след това не се предприемат радикални мерки срещу процесите и явленията с кадрите в съдебната система, обвързани с организираната престъпност в национален и международен мащаб.
УСЛОВИЯ, ПРИ КОИТО СЕ ПРОВЕЖДА ИЗБОРНАТА ПРОЦЕДУРА
Проучванията ни показваха, че липсва единна информационна база  за случаи на корупция с магистрати, видими признаци, за които се наблюдаваха на всички инстанционни нива. Липсата на обобщена информация  за вътрешна корупция в съдебната система и  връзките на отделни магистрати с престъпния свят възпрепятства изработването на регионални и национална корупционни карти. Тяхната липса води до  невъзможност за  преодоляване на корупционния проблем в системата.

Безспорно положителни са усилията на постоянно действащия Висш съдебен съвет /ВСС/ да унифицира правилата и критериите за подбор на кадрите и специалното внимание, отделено за избора на административни ръководители в съдебната система. 
Въпреки това за нас предварително беше ясно, че България няма да може адекватно да отговори на критиките за вътрешна корупция и за антикорупционната устойчивост на ръководителите в съдебната система.
За съжаление практиката показа, че  в някои случаи /главно за самопредложилите се кандидати/ законовите разпоредби и правилата на ВСС потънаха като „вода в пясък”. 
Не искаме да подминем проблема  за страха в съдебната система, въпреки който разчитахме на сериозно участие в открит дебат за личността на кандидатите за административни ръководители. На интернет страницата на  ЧПО оповестихме целта на обсъждането по един толкова важен за всички нас въпрос.
За съжаление констатирахме, че страхът се оказа по-силен от очакванията ни дори и сред   някои от членовете на ЧПО.

В същото време окуражителни за нас бяха позициите на Съюза на съдиите, редица авторитетни неправителствени организации, писмото на 26 съдии от Апелативен съд-София и ярката позиция на българските медии.

АНАЛИЗ НА МОНИТОРИНГОВАТА ПРОЦЕДУРА ЗА ИЗБОР НА АДМИНИСТРАТИВНИ   РЪКОВОДИТЕЛИ В СЪДЕБНАТА СИСТЕМА
Предмет
Настоящото изследване е първия по рода си опит за визуализация на вътре-системните процеси, протичащи при изборната процедура за назначаване на административните ръководители в българската съдебна система.
Изследването се базира се на:
· изборната процедура, провеждана от ВСС през 2009 година;
· критичните констатации на ЕК в редовните доклади за 2007 година и 2008 година;
· предходни изследвания и предложения на ЧПО;
· изследвания на други неправителствени организации.

Цели 

· Повишаване на общественото доверие в съдебната система .

· Стимулиране на вътре-системните антикорупционни  механизми  за наблюдение и засилване на обществения контрол.

· Повишаване на между-институционалното взаимодействие при изграждане на антикорупционни мембрани и бариери при въвеждане на ръководните кадри в съдебната система.

· Поетапно кадрово укрепване на съдебната система чрез  изграждане на  надеждни  организационни и законови механизми за избор на управленските  кадри.

Същност

По своя характер изследването е приложно-правно:
· въвежда комплекс от индикатори, по които проследява и анализира дейността на ВСС и поотделно дейността на съда и прокуратурата по приложението на законовите и подзаконови механизми и антикорупционните мерки при избора на административни ръководители;

· извежда холистична оценка за ефективността на антикорупционните механизми в изборната процедура.

Настоящият междинен доклад обхваща наблюдение на процедурата по избор на заместници на Главния прокурор на РБ, заместници на Председателя на Върховния касационен съд, заместници на Председателя на Върховния административен съд и административните ръководители на апелативно, окръжно и районно ниво.

 Изборната процедура разглеждаме като планирано взаимодействие на  няколко взаимосвързани характеристики за всеки един от кандидатите.Тези характеристики са развити по-долу като  самостоятелни индикатори, които позволяват на ВСС   да  достигне до правилни изводи и в същото време да  поставят дейността му извън съмнение за обективност и безпристрастност  в селекцията на кадрите и недопустимо външно или вътрешно въздействие.
Комплексът от характеристики групирахме в  шест групи, както следва:

ВЪПРОСИ ОТ ГРУПА І
1.Проверка на антикорупционния статус на всеки един от участниците в конкурса чрез собствената база данни на ВСС.
В тази група въпроси проследихме процесите на събиране на информация за личността на всеки един от кандидатите.
В законовите и подзаконовите норми няма изрично въведени правила как се индивидуализира личността на всеки един от кандидатите, какви са неговите морално етични характеристики, какво е неговото име в обществото. 
На база на предходните ни изследвания бяхме уверени, че е налице сериозен дефицит на морал и професионална етика в част от магистратската общност, в това число и сред кандидатите за административните ръководители. Имахме преки наблюдения за директни връзки на някои редови магистрати и административни ръководители с представители на престъпния свят.
Предвид факта, че България е сериозно критикувана от външния свят за видими признаци на системна корупция, разстилаща се от законодателната през изпълнителната  власт и  пряко проникваща в кадрите на съдебната система, преценихме ситуацията, в която се провеждаше изборната процедурата като изключително благоприятна за кадрови пробив на външни интереси. 
Особено важно е, че наблюдаваната изборна процедура се отнася не за редови магистрати, а за управленските кадри в системата. По силата на длъжностните си характеристики те упражняват концентрирана власт и правомощия в структурата, която ръководят както по отношение на процеса на право-прилагане,  входящата и изходящата информацията и архивите, така и върху кадровия ресурс. Това налага вниманието на ВСС да бъде насочено изключително  върху личността на кандидатите, тъй като това са длъжностите, при които в случай на грешки в личността се създава хранителната среда за непотизма  и системния му захват. 
Като познавахме предварително механизмите на точковата система за оценка и подготовка на стандартизираната документация знаехме, че липсата на писани правила за изясняване на личния профил на кандидатите ще създаде сериозна опасност. 
Случайно или не в нормата на чл. 200 от ЗСВ подобна загриженост не е предвидена.
Чл. 200(1) Атестирането на административен ръководител или заместник на административен ръководител обхваща оценката на квалификацията му като съдия, прокурор или следовател и оценката за заемане на ръководна длъжност.

(2) Оценката на квалификацията се провежда въз основа на общите и специфични критерии за съдия, прокурор или следовател

Такова хуманитарно отношение се съдържа и в текста на чл.171 ЗСВ.

Чл. 171. (1) (Доп. - ДВ, бр. 33 от 2009 г.) Висшият съдебен съвет приема решението за назначаване на административен ръководител или на негов заместник с мнозинство повече от половината от членовете си. Решението се мотивира.
Ние очаквахме, на базата на доверието си във ВСС, че въпреки този дефицит на писани правила, Съветът в рамките на своите дискреционни правомощия и на базата на житейската и правна логика, ще потърси информация от ДАНС, от служба „БОП” при МВР и отдел ”Инспекторат” при Върховна касационна прокуратура, които работят по преписки и дела, свързани с корупционни деяния на магистрати.
За нас беше важно да разберем, какъв е пътят на информацията от информационните масиви до заседанията на ВСС по двете основни групи кандидати - предложени по административен ред и лично подалите молба.

Наблюдението показа , че:
1. За всички кандидати, предлагани от Главния прокурор на РБ и от Председателя на ВКС, е извършвана служебна проверка, при  която са използвани различни информационни източници. Направените по служебна инициатива предложения не са включвали лица, за които има данни за корупция  дефицит на морал и професионална етика.

2.Липсата на писани правила създаде възможности кандидатите по собствена молба да не бъдат проучвани. Точно при тази група участници в конкурса ВСС допусна да бъдат избрани магистрати със съмнителна репутация, с висящи проверки в ДАНС и ВКП, с архивирани преписки в отдел „Инспекторат” при ВКП, с висящи досъдебни производства, към  които те имат отношение.
При три от случаите последва вълна от протести и недоволства както в магистратските среди, така и сред българската общественост и  неправителствени организации.

 3.ВСС не проучи и не обсъди в рамките на целия Съвет данните от  собствения си информационен масив, касаещ  някои от кандидатите. ВСС не въведе изискването да се обсъжда наличната информация в информационния масив на Съвета и на базата на нея да се провежда избора. Тук следва да се отбележи, че ВСС е органът, който осъществява административно-наказателната дейност в съдебната система. ВСС получава и съхранява изпратените от отдел „Инспекторат” при ВКП, Инспекторатът при ВСС и отделните административни ръководители преписки за случаи на административни нарушения и престъпления, извършени от магистрати.
4.При избора на председателя на  апелативен съд София в собствения информационен масив на ВСС се съдържа информация относно кандидата. На базата на съществуващите писмени данни ВСС следваше да гласува позиция по съществуващата преписка. Главно в интерес на избрания кандидат, но и в интерес на магистратска общност и на българския народ   трябваше ВСС да изрази открита позиция защо не кредитира данните от преписката.

Тази позиция беше необходима и предвид предварително създаденото напрежение за този пост.

5.ВСС не направи проучване и гласува доверие на кандидата за Апелативна прокуратура АП-Бургас, за който бяха налице преписки  в информационния масив на ВКП. Някои от членовете на  Съвета имаха лична и служебна информация относно същия кандидат. 
В канцеларията на ВСС в деня преди избора беше входиран сигнал срещу този кандидат, който в продължение на седмици преди това беше обсъждан с членове на Съвета.

От протокола на заседанието е видно, че нито един от членовете на Съвета  не е изразил становище по станалите му известни факти и  дори не  е споменал, че е налице такъв сигнал. 

ОЧАКВАМЕ РЕАКЦИЯТА НА ВСС СЛЕД ИЗВЪРШЕНАТА от ДАНС ПРОВЕРКА ЗА ТОЗИ КАНДИДАТ.
ВСС не изпълни задължението си по чл. 171 ал .1 изречение последно от ЗСВ и не мотивира решенията си, с което постави неизбраните магистратите в неблагоприятна позиция. Основно и неотменимо  задължение на ВСС е да мотивира решенията си. Това е константната практика на Върховния административен съд /ВАС/. Решенията на ВАС по жалбите срещу решенията на ВСС на първа инстанция, дават основание за самостоятелно изследване, тъй като с тях се въвежда двоен стандарт в дейността на съда. 
2.Ефективност  на разработената методика за атестиране на  кандидатите
Изборът се провежда на базата на атестации, изготвени от помощни атестационни комисии, на които ВСС делегира прамовощия.
Атестирането на кандидатите за административните ръководители наред с общите правила за атестиране на редовите магистрати  се провежда и по правилата чл. 200 и чл. 201 от ЗСВ  
	200. (1) Атестирането на административен ръководител или заместник на административен ръководител обхваща оценката на квалификацията му като съдия, прокурор или следовател и оценката за заемане на ръководна длъжност.

(2) Оценката на квалификацията се провежда въз основа на общите и специфични критерии за съдия, прокурор или следовател.

Чл. 201. (1) Критериите за оценка за заемане на ръководна длъжност са:

1. способност за работа в екип и разпределение на задачи в него;

2. способност за вземане на решения;

3. представителност.

(2) При атестирането на административен ръководител или на заместник на административен ръководител се анализират и отчитат и резултатите от дейността на органа на съдебната власт, който той ръководи.

(3) Показатели за оценка на представителността са:

1. поведение, което издига авторитета на съдебната власт;

2. умение за комуникация с други държавни органи, граждани и юридически лица


При градирането на професионалните  качества на кандидатите ВСС показа воля да унифицира критериите  за оценка.
Важна промяна бе и въведената възможност за лично изслушване на кандидатите, с което се създаде възможност за формиране на лична оценка.

Въпреки тези опити  методиката и вътрешните правила не дадоха  очаквания резултат.
На базата на  методиката, след проверка на решените от кандидата дела и преписки, помощните атестационни комисии формират комплексна точкова оценка.

Вярно е, че професионалният профил на магистрата се формира на базата на  качеството на работата му в процеса на правоприлагане. Важни също така са срочността, качеството на изготвените актове, стремежът за повишаване на квалификацията и личното усъвършенстване.
Когато обаче става дума за процедура за избор на хора, на които се предоставя концентрирана професионална власт и достъп до входа и изхода на информационните потоци и до информационните масиви в системата, освен  чисто професионалните качества е особено важно да се оценява и личния им  антикорупционен профил, комплекса от етични и морални качества, отстоянията, на които се намират от престъпния свят.

Ето защо оценката по точки е само една част от комплексната оценка на кандидатите. Когато се избират административни ръководители освен  чисто професионалните качества е особено важно да се оценява и личния им  антикорупционен профил, комплекса от етични и морални качества, дистанцираността от престъпния свят.

Ето защо оценката по точки е само една част от комплексната оценка на кандидатите, които са живи, реални хора, всеки  от които притежава  цял комплекс от лични морално етични характеристики.
Помощните атестационни комисии, в изпълнение на утвърдената от ВСС методика, не можеха да излязат извън правомощията си, поради което атестациите за самопредложилите се кандидати не включваха този   индивидуален спектър от лични и професионални ценности, които бяха съобразени  при изготвените предложения по административен  ред.
При горепосочения дефицит на механизми за антикорупционно проучване и при липсата на възможност за проверка и оценка на антикорупционната устойчивост на кандидатите от помощните атестационни комисии  на практика,  входът към системата остана незащитен за хора със съмнителна лична и професионална персонификация.
Този комплекс от лични характеристики беше игнориран от ВСС. Видно от протоколите  от заседанията подобна „бдителност” не бе проявена въпреки множеството постъпили сигнали.
3.Ефективност на точковата система и възможностите, които дава за професионалния и личен профил на кандидатите

Следва да се подчертае , че точкова система е неефективен модел за цялостна оценка на кандидатите и не създава сериозни бариери срещу лица с негативен антикорупционен профил. 
Магистратите не избират сами преписките и делата, по които работят. След въвеждането на компютърното разпределение, макар и при наличието на сигнали за манипулиране на разпределението, този въпрос е изцяло извън отговорността на магистрата. По колко дела и преписки ще работи един  редови магистрат, каква ще бъде тяхната сложност, е въпрос от организационно естество, извън неговите правомощия . 
Срочността при решаването на делата и преписките, особено за прокурорите, е в силна зависимост от дейността на  следователи, разследващи полицаи, експерти и  пр. Поради  недостиг на разследващи полицаи нерядко се дава приоритет на определени групи дела за сметка на други, при което, по обективни причини, се натрупва просрочие.

Проведохме разговори с членове на помощни  атестационни комисии, от които установихме, че атестациите в някои  случаи са  изготвяни само на базата на писмени статистически данни, подготвени от действащия административен ръководител. В някои от случаите атестационните комисии не са се срещали лично с кандидатите, не са проверявали лично делата и преписките им. Направените изводи са само на базата на предоставени писмени данни
Въпреки изискването на чл.198, ал.1, т.7 от ЗСВ   за оценка на личните морално-етични стандарти на кандидатите, такава оценка не се прави.
4.Възможност за  разглеждане и оценка на  постъпилите сигнали 

В тази група въпроси целяхме да  проучим наличието или  липсата на антикорупционни мембрани и бариери срещу корумпирани участници в конкурса. Предварителните ни  очаквания бяха, че ВСС  внимателно ще проверява всеки един сигнал и ще обсъжда резултатите по време на заседанията за избор на съответния кандидат. 
По повод  протестите на група неправителствени организации, затова че ВСС не разглежда сигналите за корупция, последва отговор, че  същите  се проверяват в отделните комисии. Дори  това да е така, решението за избор се взема от целия състав на ВСС и затварянето на  информацията в отделните комисии, създава възможност за манипулации. Основание за този извод ни дават протоколите от заседанията на ВСС.
По повод постъпили сигнали , последваха изявления от членове на ВСС, че е изтекла давност за административна отговорност.
Не споделяме това становище и считаме за важно да отбележим, че с  изтичане на  сроковете  за административна и наказателна отговорност на  магистратите не се заличава морално - етичната им оценка, формирана в професионалната им среда и в обществото. За тези оценки няма погасителна давност, особено когато става въпрос за ръководните кадри в системата.
ВЪПРОСИ ОТ ГРУПА ІІ: ИНСТИТУЦИОНАЛНО ВЗАИМОДЕЙСТВИЕ 
1.Информационни връзки между  ВСС, ДАНС, ВКП и ГД ”БОП” при МВР

 В тази група въпроси проследихме механизмите на институционално взаимодейстие, което ВСС осъществява с Държавната агенция „Национална сигурност”, ГД „БОП” при МВР и Върховната касационна прокуратура за изясняване на въпроси, свързани с постъпилите сигнали срещу отделни участници в конкурса.
1.Трудно е да се каже, че подобни връзки с цел събиране на информация са били осъществявани. Основание за този извод ни дават протоколите от заседанията на ВСС. 
По време на обсъждане на кандидатурите,-без запетая не са докладвани случаи на корупция  по материали на горе-изброените институции.
2. Наблюдаваме липсата на синхрон и взаимодействие между институциите.
За няколко от кандидатите по време на избора се извършваха проверки от ДАНС и ВКП. Други кандидати  имаха отношение по неприключили досъдебни производства. Тези факти останаха извън обема информация въз основа, на която ВСС ги предпочете пред останалите кандидати.
2.Роля и функции на Инспектората при  ВСС  за проучване  на постъпили сигнали
Протоколите от заседанията на ВСС не дават основание да се приеме, че Инспектората при ВСС играе пряка роля при проучване и докладване на случаи на корупция и нередности за отделни кандидати. Ако все пак подобни проучвания е имало, в което ние вярваме, то няма данни докладването и обсъждането да се е случило в рамките на целия състав на ВСС и за целите на изборната процедура.
3.Информационно взаимодействие между ВСС и Върховна касационна прокуратура.
Информационният масив на Върховна касационна прокуратура през цялото време на изборната процедура е на разположение на  ВСС, но информация  се изпраща само при случаите, когато такава е искана.
ВЪПРОСИ ОТ ГРУПА ІІІ: ОБЩЕСТВЕНА АНТИКОРУПЦИОННА СЕТИВНОСТ
1.Обществена антикорупционна сетивност от неправителствени организации и граждани

За първи път  в страната се наблюдава  да стане антикорупционна дискусия, както в магистратските  среди, така и в обществото.
Съюзът на съдиите, 26 съдии от Апелативен съд-София и редица неправителствени организации  изпратиха протестни писма до ВСС.  Тази обществена рефлексия даде силен антикорупционен тласък сред членовете на ВСС. Последва публично изразено опасение за съществуването на мними  с групи от хора, търгуващи с гласовете на членовете от  ВСС.

Прокуратурата извърши проверка  и в пресата бяха обявени данни за установени връзки между членове на ВСС и „търговеца на гласовете на Съвета- Красьо от Плевен”, както и връзки между участниците в конкурса, някои от които  са търсили услугите на „търговеца”. 
2.Чувствителност от страна на антикорупционната комисия при Министерския съвет /МС/ 
Националната антикорупционна комисия при МС в състава, на която бе и министърът на правосъдието от бившето правителство,  не реагира на  протестите на магистратите срещу определени назначения и не  инициира  промени  в ЗСВ за оптимизиране на процедурата по избор. 

В изборната процедура, въпреки нестихващите протести и негодувания, министърът остана глух и сляп за смущаващите назначения. 
3.Чувствителност  на Комисията за борба с корупцията при Народното събрание /НС

По  сигнал в Комисията за борба с корупцията при  40-то НС, относно  едно от назначенията  бе  разпоредена  проверка, която приключи и се очаква резултатът  от нея  да бъде оповестен. 
ВЪПРОСИ ОТ ГРУПА ІV: СЪДЕБНИ ПРОЦЕДУРИ ПО ПОСТЪПИЛИ ЖАЛБИ 
Обект на е  предсказуемостта в работата на  Върховния административен съд  на базата на:
1.собствената  практика  на съда  визирана  съгласно Тълкувателно решение № 1 /18.04.2006г. на ОС на  съдиите от втора колегия  на ВАС 
2.законовите  разпоредби по провеждане на изборната процедура по ЗСВ.
3.съдебната практика по  жалби срещу решенията на ВСС

Тъй като съдебните процедури все още не са приключили, на този етап  считаме за важно да отбележим:
1.Въпреки ясната и недвусмислена разпоредба на чл. 171 от ЗСВ, относно задължението на ВСС да изготвя мотиви за всеки избор, ВАС грубо нарушава собствената си практика  /Тълкувателно решение № 1 /18.04.2006г. на ОС на съдиите от втора колегия на ВАС/ и продължава да оценява изказаните мнения от отделните членове на ВСС  в полза на един или  няколко от кандидатите като мотиви по смисъла на чл.171 ал.1 от ЗСВ.

2. ВАС не  оценява очевидни сериозни пропуски в  изборната процедура, при които ВСС отказа да разглежда официално регистрирани сигнали срещу отделните кандидати.

3. ВАС  дава основание за съмнение относно степента на  независимост на съдиите от този съд.
Считаме  за необходимо провеждането на  професионален дебат  по тази тема, тъй като ВСС кадрува и спрямо съдиите  от ВАС.

ВЪПРОСИ ОТ ГРУПА V: ПОСЛЕДИЦИ ОТ ИЗБОРА НА АДМИНИСТРАТИВНИТЕ РЪКОВОДИТЕЛИ
В последните двадесет години не познаваме опити в управленската  практика на съдебната система за анализ на професионалната среда на магистратите.
В отделните регионални звена повече или по-малко се натрупват напрежения, които не са благоприятни за общия ефект от дейността на съдебната система. Един от важните фактори за равновесието в професионалната среда на магистратите е прекият административен ръководител. Не по-малко  важно е  влиянието на ръководителите по йерархичен ред, особено в системата на прокуратурата, поради субординацията  на структурата и функциите й.
Бихме искали да се върнем отново на комплекса от взаимосвързани характеристики за всеки един от кандидатите,  които считаме за решаващи при последващото развитите на професионалната среда в съответния регион. 
Нека припомним, че в писмото на 26 съдии от Софийски апелативен съд /САС/ беше калкулиран страх от настъпването на определени негативни последици за всеки един от положилите подпис срещу избора на председателя на САС. Този страх не е изолирано явление. С писмото си съдиите от САС дадоха пример за начина, по който  може да бъде преодолян.

1.Мобилност на професионалната среда на хоризонтално ниво
 В този група въпроси са възможни три варианта на промяна
· избор на ръководител , който е нов за структурата
· избор на ръководител, който е заемал длъжността в предходен период-пряка реставрация
· избор на ръководител от непотичния кръг на ръководителя с изтекъл мандат - индиректна реставрация

Личността на административния ръководител е от изключителна значимост за общата устойчивост на системата по следните три основни за нас индикатора:

· отговорност  за организацията  на работата - контрол на входяща и изходяща информация, управление на  компютърното разпределение на преписките и делата;
· контрол върху дейността – срочност и качеството
· взаимодействие с редовите магистрати

Докато при първите два индикатора е възможно цифрово измерение и  оценка на дейността, то  при третия индикатор  процесите в системата са скрити и се развиват в по- големи  или в по-малки кръгове от магистрати. Те са напълно неизследвани и независимо от проблемите, които периодично възникват в съдебната система, именно поради подобна обвързаност, няма данни ВСС, както и  ръководителите на върховните инстанции, да са предприели действия срещу непотизма в системата. 
Този термин беше употребен в доклада на ЕК за 2007год., в който българската съдебна система беше критикувана за наличието на непотизъм - термин от антикорупционната риторика за условия на роднинска и приятелска обвързаност.
Предходното ни изследване показа, че българските магистрати открито говорят за наличието на широка непотична обвързаност, която е мрежовидно, инстанционно развита по хоризонтала и вертикала на съдебната система.

Видно от  въпросите от група І правилата за оценка и кариерно развитите са плаващи и в голяма степен поставени в зависимост от субективни влияния. Липсата на увереност на магистратите в правилата за оценка на собствения им труд и професионално развитите, ги  сами да търсят подкрепа и участие в подобни неформални съобщества. На практика това е акт на поемане на ангажимент и съпричастност към административния ръководител.
При съществуващия натиск на външни интереси в дейността на съдебната система, непотичната обвързаност обяснява случаите на административна зависимост при решаване на определени преписки и дела. 
Опитът ни  от последните десет години позволява да твърдим, че цялостният  корупционен натиск се разпределя между административните ръководители, разположени на различните инстанционни нива. В случаи на интерес към отделни преписки и дела те постигат целта чрез отделните редови магистрати от своя непотичен кръг. Ето защо това обяснява  защо при избора на административните ръководители се наблюдава най-силно външно влияние, както от политическите и бизнес среди, така и от криминалния свят. 
В тази връзка не е случаен фактът, че някои от последните назначения  се свързват със заплащане на колосални парични суми. 
· Пряка реставрация  на хоризонтално ниво
Въвеждането на мандатността на административните  ръководители беше акт на сериозно антикорупционно укрепване на системата. От длъжност бяха изведени десетки административни ръководители, заемали поста повече от 10-15 години. Негативните последици от подобно „окопаване” на ръководни позиции не са предмет на настоящото наблюдение, но не можем да подминем  позитивния ефект от тази промяна В миналото за въвеждането на кадрите в системата и за последващото им кариерно развитие решаваща роля имаха административните ръководители.
Динамиката  в  професионалната среда се определя от факта, колко дълго е заемал назначеният ръководител тази длъжност  в миналото и колко от кадрите, които заварва, са назначени по негово предложение.
В наблюдаваните от нас райони при подобна пряка реставрация се възстановява предходното групиране. Магистратите, назначени по предложение на завръщащия се административен ръководител имат приоритет пред останалите. Маргинализират се тези, които са били в обкръжението на последният ръководител. 
В подобни случаи се наблюдават най-малко две  противостоящи групи. Това води до напрежение в отношенията, демотивация и снижаване качеството на работа.
· Реставрация чрез субституция - заместване на административния ръководител с изтичащ мандат от член на най-близкото му обкръжение. 
В тези случаи се наблюдава  запазване на статуквото. В регионите, където  последваха този вид назначения се наблюдава  продължаващо маргинализиране на  част от  магистратите, които не са се  включили в непотичния  кръг на стария ръководител, остават извън него при новото назначение.
Непотизмът в съдебната система е важен проблем, който в настоящото изследване е само маркиран. Антикорупционната устойчивост на системата е в пряка зависимост от задълбоченото му и непрекъснато изследване и търсене на форми за елиминирането му. Затова личността на административния ръководител и санитарната дистанция, на която стои от външни и вътрешни влияния е от особено значение за устойчивостта на системата.
· Мобилност на професионалната среда на вертикално ниво
Графични примери: В окончателния вариант на мониторинга ще предложим графики за  групите 
При случаите на горестоящ ръководител не винаги непотичните кръгове съвпадат. Наблюдават се различни връзки между магистратите и прекия административен ръководител. Така непотизмът в районната структура е различен от този в окръжната структура и  този в  апелативната структура. 
Пирамидално непотичните връзки се развиват от върховното ниво по посока низовите административни ръководители и отделни магистрати. 
В българската национална традиция подобни връзки не са рядкост и не винаги следва да бъдат обект на критики, тъй като преди всичко те се изграждат на базата на взаимно доверие. Нашата тревога е не толкова, че в системата съществува непотизъм. Опасността идва от факта, че в резултат на външния  натиск на интереси и при гореописаната антикорупционна незащитеност на системата,  съществува реален риск от избор на корумпирани административни  ръководители, които с властовите си възможности, преработват професионалната среда с цел обслужване на външни интереси. Опасенията ни не са имагинерни. Подобни практики сме наблюдавали неведнъж. 
ВЪПРОСИ ОТ ГРУПА VІ: ПОСЛЕДИЦИ ОТ ИЗБОРНАТА ПРОЦЕДУРА
Съгласно Конституцията Прокуратурата на РБ е единственият компетентен орган за правно противодействие   срещу престъпността и корупцията в страната и вътрешната корупция в съдебната система. Въпреки предприетите в последните години решителни мерки за институционална интеграция  и силно активизираната й дейност по проверки и разследвания срещу магистрати, доверието в съдебната система не се повишава. 
Не само критичните мониторингови доклади съдържат критики за вътрешна корупция. Недоволството от дейността на отделни магистрати в последните години се повишава.
Подмяната на ръководните  кадри  дава сериозни възможности за повишаване на антикорупционната устойчивост на системата. Прецизният подбор на  кадрите позволява мултиплициране на усилията на българската прокуратура в борбата с вътрешната корупция. За съжаление пропуските са налице.
След  проведения избор в системата останаха, а в някои случаи се завърнаха магистрати, уличени в корупция.

Този факт подлага дейността на Прокуратурата  на  изпитание. По изложените по-горе механизми на промени в професионалната среда, процесите на вътрешна корупция намират добра хранителна среда.
Страхът от наказание или не съществува или е незначителен, тъй като  внесените от Прокуратурата във ВСС предложения за административни наказания, уволнения и разследване  са уважени в минимален процент.
Дейността на ВСС по административно-наказателните преписки  няма сериозен дисциплиниращ ефект. Подобен е ефектът от дейността на Инспектората на ВСС, въпреки неговата активност и високите резултати, които постигна.
ИЗВОДИ
1.Липсват  еднакви проучвателни стандарти.
2.Липсата на комплексно антикорупционно проучване на самопредложилите се кандидатите поставя системата в риск.
3.Неефективна методика за атестиране на кандидатите, създаваща условия за непотизъм.
4.Липса на институционално взаимодействие  между ВСС, ВКП, ДАНС и МВР .
5.Непознаване на професионалната среда на магистратите

6.Незащитеност на системата от проникване на външни интереси

ПРЕДЛОЖЕНИЯ ЗА ЗАКОНОДАТЕЛНИ ПРОМЕНИ
Спешно следва да се допълни редакцията на чл. 171 ЗСВ (1) (Доп. - ДВ, бр. 33 от 2009 г.) Висшият съдебен съвет **проверява постъпилите сигнали срещу кандидатите, гласува становище по тях и пристъпва  към** приемане на решението за назначаване на административен ръководител или на негов заместник с мнозинство повече от половината от членовете си. Решението се мотивира -**с изрични мотиви въз основа на направените в обсъждането изказвания.**[image: image2.png]

